Euroopa Keskpanga suunis,

3. veebruar 2000,

mis käsitleb riikide keskpankade teostatavat Euroopa Keskpanga välisvaluutareservide haldamist ja Euroopa Keskpanga välisvaluutareservidega tehtavate tehingute õigusdokumente

(EKP/2000/1)

(2000/516/EÜ)

EUROOPA KESKPANGA NÕUKOGU,

võttes arvesse Euroopa Ühenduse asutamislepingut (edaspidi "asutamisleping"), eriti selle artikli 105 lõike 2 kolmandat taanet, ning Euroopa Keskpankade Süsteemi ja Euroopa Keskpanga põhikirja (edaspidi "põhikiri") artikli 3.1 kolmandat taanet ja artikleid 12.1, 14.3 ja 30.6,

ning arvestades järgmist:

(1) Põhikirja artikli 30.1 kohaselt annavad ühisrahale üle läinud liikmesriikide keskpangad Euroopa Keskpanga (EKP) käsutusse oma välisvaluutareservid ja EKP-l on täielik õigus talle üle kantud välisvaluutareserve hoida ja hallata.

(2) Põhikirja artikli 9.2 ja 12.1 kohaselt võib EKP juhtida oma tegevust läbi riikide keskpankade ja pöörduda nende poole palvega teha teatavaid tema tehinguid, ning EKP leiab, et riikide keskpangad peaksid välisvaluutareservide haldamisel tegutsema vastavalt kui EKP esindajad; EKP peab vajalikuks, et EKP esindajatena tegutsevad riikide keskpangad järgiksid EKP välisvaluutareservide haldamisel tegevusjuhiseid ja suhetes EKP vastaspooltega teatavaid teisi protseduure.

(3) Riikide keskpankade osalemine EKP-le ülekantud välisvaluutareservide haldamises ja sellise haldamisega seotud tehingutes tingib vajaduse koostada dokumentatsioon EKP välisvaluutareservidega seotud toiminguteks.

(4) Kooskõlas põhikirja artiklitega 12.1 ja 14.3 moodustavad EKP suunised ühenduse õiguse lahutamatu osa,

ON VÕTNUD VASTU KÄESOLEVA SUUNISE:

Artikkel 1

Mõisted

Käesolevas suunises kasutatakse järgmisi mõisteid:

- osalevad liikmesriigid — kõik asutamislepinguga kooskõlas ühisrahale üle läinud liikmesriigid,

- riikide keskpangad — osalevate liikmesriikide keskpangad.

Artikkel 2

Riikide keskpangad kui esindajad

1. EKP välisvaluutareservidega tehinguid tehes, tegutsevad kõik riikide keskpangad EKP esindajana ja vastavate tehingute teostamisega aktsepteerivad nad vastavat esindaja staatust. Kõikide tehingute suhtes, mida riikide keskpangad teevad EKP nimel, teatab iga riigi keskpank tehingut kokku leppides kõikidele osapooltele, et esindatav on EKP, viidates nii nimele kui ka kontonumbrile või koodile.

2. EKP esindajana EKP välisvaluutareservidega tehingute tegemisel seab iga riigi keskpank EKP huvid kõrgemale oma huvidest või sellise üksuse huvidest, kelle nimel ta tehingut teostab.

3. Kui EKP vastaspool pöördub riigi keskpanga poole palvega tõendada riigi keskpanga volitust esindada EKPd EKP välisvaluutareservidega tehingu teostamisel, esitab riigi keskpank sellisele vastaspoolele tõendid esindusõiguse kohta.

Artikkel 3

Õigusdokumendid

1. Kõik tehingud EKP välisvaluutareservidega tehakse käesolevas artiklis nõutava õigusdokumentatsiooni alusel.

2. Käesoleva suunise lisas 1 esitatud vormile vastav dokument lisatakse igale tüüplepingule, mille alusel teostatakse tagatud tehinguid (sealhulgas tagasiostutehingud, pöördtehingud, ostu-tagasimüügilepingud, müügi-tagasiostulepingud, väärtpaberite laenulepingud ja kolmepoolsed tagasiostutehingud) või börsiväliste tuletisväärtpaberitega tehtavad tehingud, mis on seotud EKP välisvaluutareservidega; see dokument moodustab sellise lepingu lahutamatu osa.

3. Iga vastaspoolega sõlmitakse tasaarvelduse raamleping ühel käesoleva suunise lisas 2 esitatud vormil.

4. Kõik tagatud tehingud EKP välisvaluutareservidega, mis hõlmavad tagasiostutehinguid, pöördtehinguid, ostu-tagasimüügilepinguid ja müügi-tagasiostulepinguid ning börsiväliste tuletisväärtpaberitega tehtavaid tehinguid dokumenteeritakse suunise lisas 3 esitatud vormis koostatud tüüplepingute alusel; nimetatud vorme võib EKP aeg-ajalt heaks kiita või muuta.

5. EKP välisvaluutareserve hõlmavate finantsteenuste osutamine finantsvahendajate poolt, sealhulgas pangandus-, varahaldus- ja investeerimisteenused, mida osutavad korrespondentasutused, varahaldurid ja hoiustajad, väärtpaberite arveldusorganisatsioonid ja kesksed arveldusorganisatsioonid börsil kaubeldavate tuletisinstrumentide osas, dokumenteeritakse vastavate tüüplepingute alusel, mida EKP võib aeg-ajalt heaks kiita.

Artikkel 4

Lõppsätted

Käesolev suunis on adresseeritud osalevate liikmesriikide keskpankadele.

Käesolev suunis jõustub 3. veebruaril 2000.

Käesolev suunis avaldatakse Euroopa Ühenduste Teatajas.

Frankfurt Maini ääres, 3. veebruar 2000

EKP nõukogu nimel

Willem F. Duisenberg

--------------------------------------------------

LISA 1

EKP LISA [1]

Käesoleva EKP lisa sätted lisatakse tüüplepingutele, mille alusel tehakse tagatud tehinguid (sealhulgas tagasiostutehingud, pöördtehingud, ostu-tagasimüügilepingud ja müügi-tagasiostulepingud) või tehinguid börsiväliste tuletisväärtpaberitega, mis on seotud EKP välisvaluutareservidega, ja need moodustavad lepingute lahutamatu osa vastavalt EKP suunisele, mis käsitleb riikide keskpankade teostatavat Euroopa Keskpanga välisvaluutareservide haldamist ja Euroopa Keskpanga välisvaluutareservidega tehtavate tehingute õigusdokumente (EKP 2000/1).

1. Käesoleva lisa sätted täiendavad [tüüplepingu nimi, mille suhtes käesolevat lisa kohaldatakse], mis on sõlmitud [kuupäev] (edaspidi "leping") Euroopa Keskpanga ("EKP") ja [vastaspoole nimi] (edaspidi "vastaspool") vahel, tingimused. Käesoleva lisa sätted lisatakse ja integreeritakse lepingusse ning need moodustavad selle lahutamatu osa. Juhul kui ja sellisel määral kui lepingu mingi säte (käesoleva lisa sätetest erinev säte) või EKP tasaarvelduse raamleping [kuupäev] (edaspidi "tasaarvelduse raamleping"), mis on sõlmitud EKP ja vastaspoole vahel ning hõlmab teisi täiendavaid tingimusi, lisasid või ajakavasid, mis on vastuolus käesoleva lisa sätetega või samaväärse mõjuga, lähtutakse käesoleva lisa sätetest ja kohaldatakse neid.

2. Seaduse või määrusega nõutavad juhud välja arvatud, kohustub vastaspool säilitama konfidentsiaalsena ega avalda ühelgi juhul kolmandatele isikutele EKP-lt saadud nõu või teavet või mingit muud EKPd käsitlevat teavet, mida vastaspool on saanud tänu sellele, et ta on vastaspool, sealhulgas teave lepingu (koos lisadega) olemasolu või tingimuste kohta või sellega vastaspoole ja EKP vahel loodud suhte kohta ning vastaspool ei kasuta EKP nime oma reklaami- või müügimaterjalides.

3. Vastaspool kohustub teavitama EKPd kirjalikult nii kiiresti kui võimalik i) kõikidest ühinemistest, ühendamistest või liitumistest või kogu vara või selle olulise osa üleminekust teisele üksusele; ii) likvideerija, pankrotihalduri või samaväärse ametiisiku määramisest või vastaspoole likvideerimise, ümberkorraldamise või muu sarnase protseduuri alustamisest; või iii) muudatusest vastaspoole nimes.

4. EKP säilitab immuniteedi kohtuhagi või kohtu jurisdiktsiooni suhtes või EKP suhtes rakendatava kohtukorralduse, erikorralduse või meetme ees EKP vara tagasisaamiseks või tema varade arestimiseks (kas enne või pärast kohtuotsust) suurimal seadusega lubatud määral.

5. EKP suhtes ei kohaldata ühtegi lepinguliste kohustuste täitamatajätmist käsitlevat või mingit muud sätet, milles viidatakse EKP pankrotile, maksejõuetusele või muule samaväärsele sündmusele.

6. Vastaspool nõustub, et ta on sõlminud käesoleva lepingu (koos käesoleva lisaga) esindatavana ja mitte mis tahes üksuse esindajana ning sõlmib kõik lepingud kui esindatav.

[1] Käesoleva lisa algtekst on koostatud inglise keeles ja sisaldub raamlepingutes, mis on koostatud inglise, prantsuse ja saksa keeles. Inglise keeles koostatud raamlepingute suhtes kohaldatakse Inglise või New Yorgi õigust, prantsuse keeles koostatud raamlepingu suhtes kohaldatakse Prantsusmaa õigust ja saksa keeles koostatud raamlepingute suhtes kohaldatakse Saksamaa õigust. Käesoleva lisa teistesse keeltesse tehtud tõlked kannavad ainult illustratiivset eesmärki ega ole õiguslikult siduvad.

--------------------------------------------------

LISA 2

SISUJUHT

Lisa 2a

Tasaarvelduse raamleping, mille suhtes kohaldatakse Inglise õigust

(kasutamiseks vastaspoolte suhtes, kes on registreeritud väljaspool Prantsusmaa, Saksamaa ja Ameerika Ühendriikide jurisdiktsiooni; koostatud inglise keeles)

Lisa 2b

Tasaarvelduse raamleping, mille suhtes kohaldatakse Prantsusmaa õigust

(kasutamiseks Prantsusmaal registreeritud vastaspoolte suhtes; koostatud prantsuse keeles)

Lisa 2c

Tasaarvelduse raamleping, mille suhtes kohaldatakse Saksamaa õigust

(kasutamiseks Saksamaal registreeritud vastaspoolte suhtes; koostatud saksa keeles)

Lisa 2d

Tasaarvelduse raamleping, mille suhtes kohaldatakse New Yorgi õigust

(kasutamiseks Ameerika Ühendriikides registreeritud vastaspoolte suhtes; koostatud inglise keeles)

--------------------------------------------------

LISA 3

TÜÜPLEPINGUD TAGATUD TEHINGUTE JA BÖRSIVÄLISTE TULETISVÄÄRTPABERITEGA TEHTAVATE TEHINGUTE JAOKS

1. Kõik tagatud tehingud, mis on seotud EKP välisvaluutareservidega ja mis hõlmavad tagasiostulepinguid, pöördlepinguid, ostu-tagasimüügilepinguid ja müügi-tagasiostulepinguid, vormistatakse järgmiste EKP heakskiidetud tüüplepingute kohaselt, mille vormi EKP võib aeg-ajalt muuta: Prantsusmaal asuvate vastaspoolte jaoks "Convention-cadre AFB relative aux opérations de pension livrée"; Saksamaal asuvate vastaspoolte jaoks "Rahmenvertrag für echte Pensionsgeschäfte"; väljaspool Prantsusmaad ja Saksamaad asuvate ja mujal kui USAs registreeritud vastaspoolte jaoks "PSA/ISMA Global Master Repurchase Agreement" ja Ameerika Ühendriikides registreeritud vastaspoolte jaoks "The Bond Market Association Master Repurchase Agreement".

2. Kõik börsiväliste tuletisväärtpaberitega tehtavad tehingud, mis on seotud EKP välisvaluutareservidega, vormistatakse järgmiste EKP heakskiidetud tüüplepingute kohaselt, mille vormi EKP võib aeg-ajalt muuta: Prantsusmaal asuvate vastaspoolte jaoks "Convention-cadre AFB relative aux opérations de marché à terme"; Saksamaal asuvate vastaspoolte jaoks "Rahmenvertrag für echte Finanztermingeschäfte"; väljaspool Prantsusmaad ja Saksamaad asuvate ja mujal kui USAs registreeritud vastaspoolte jaoks "1992 International Swaps and Derivatives Association Master Agreement" (erinevad vääringud ja piiriülene, Inglise õigusel põhinev variant) ja Ameerika Ühendriikides registreeritud vastaspoolte jaoks "1992 International Swaps and Derivatives Association Master Agreement" (erinevad vääringud — piiriülene, New Yorgi õigusel põhinev variant).

--------------------------------------------------